Beágyazott csillaghalmazok feltérképezése a közeli infravörös tartományban

Gáspár András és Makai Zoltán 
IV. éves csillagász szakos hallgatók
 Témavezető: Balog Zoltán tud. s.munkatárs, SZTE Optikai és Kvantumelektronikai Tanszék

	A csillagok keletkezése az asztrofizika mind a mai napig megválaszolatlan kérdésekkel teli területe. A csillagok csoportosan, egy közös molekulafelhő összehúzódásából  születnek, és keletkezésük korai fázisában még megtalálhatóak körülöttük a szülő felhők. A felhők anyaga optikai tartományban teljesen elfedi a benne keletkezett fiatal, beágyazott csillagokat. Az infravörös tartományban azonban a csillagközi por és gáz fényelnyelése egy nagyságrenddel kisebb mint optikaiban, így a beágyazott csillagok, csillaghalmazok az  infravörös tartományban megfigyelhetőek.
	A 2MASS infravörös égboltfelmérés adatait elemezve Bica és Dutra (2003) 346 lehetséges beágyazott csillaghalmazt katalogizált. Kutatásaink célja ezen halmazok feltérképezése a 2MASS-nál jobb határfényességgel és térbeli felbontással. A dolgozatban 12 ilyen objektumot mutatunk be, melyekről témavezetőnk 2003 őszén méréseket végzett az FLWO 1.2 m-es távcsövéhez csatolt STELIRCAM nevű infravörös kamerával. A közeli infravörös (J,H,K) felvételekből elkészítettük a területek színes kompozit képeit. A csillagok eloszlását simított sűrűségkontúrok segítségével vizsgáltuk. A különböző hullámhosszakon végzett mérések alapján megszerkesztettük a csillagok szín-szín- illetve szín-fényesség diagramját. A szín-szín diagramon elkülönítettük az infravörös excesszussal rendelkező  csillagokat a fősorozatiaktól. Tíz régiónál megerősítettük a beágyazott halmaz jelenlétét. A szín-szín diagramokból becslést adtunk a halmazok korára.